
PARLAMENTUL  ROMÂNIEI
CAMERA DEPUTAŢILOR

	Comisia juridică, de  disciplină  şi imunităţi

	Bucureşti, 28 martie 2007
Nr. Pl-x 114/2007


                                                                  RAPORT  
          asupra propunerii legislative  privind republicarea 

Codului de procedură penală
               În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind republicarea Codului de procedură penală, trimisă cu adresa nr. Pl-x 114 din 5 martie 2007 şi  înregistrată cu nr.31/ 217 din 6 martie 2007.
                Propunerea legislativă a fost iniţiată de doamna deputat Minodora Cliveti.
                Potrivit prevederilor  art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

                Senatul, în calitate de primă Cameră sesizată, a respins această  propunere legislativă  în şedinţa din data de 27 februarie 2007.
 Consiliul Legislativ, prin avizul nr.1468 din 01.11.2006, a avizat negativ propunerea legislativă.

 Guvernul, prin punctul de vedere cu nr. 3469 din 23.11.2006, nu susţine adoptarea iniţiativei legislative.
  Propunerea legislativă supusă dezbaterii are ca obiect de reglementare dispunerea republicării Codului de procedură penală, dându-se textelor o nouă numerotare.
                 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat propunerea legislativă  în şedinţa din 28 martie 2007. La lucrări a participat, în calitate de invitat, din partea Ministerului Justiţiei, doamna Katalin Barbara Kibedi, secretar de stat.

                  În urma examinării propunerii legislative, a expunerii de motive, a punctului de vedere al Guvernului şi a avizului Consiliului Legislativ s-a constatat că soluţia legislativă aleasă de iniţiator nu corespunde prevederilor legale care reglementează procedura republicării, respectiv, art. 68 din Legea nr.24/2000 privind normele de tehnică legislativă pentru elaborarea actelor normative, republicată, cu modificările şi completările ulterioare.

                    Printr-o modificare a acestei legi, adoptată recent de Parlament, se dispune republicarea actelor normative în termen de 6 luni de la intrarea în vigoare a actului modificator, iar în cazul celor modificate sau completate prin ordonanţe ale Guvernului, după aprobarea acestora prin lege, ceea ce face redundantă soluţia adoptării unui act normativ care să aibă ca obiect de reglementare dispunerea republicării unui alt act normativ.
                  Totodată, adoptarea unei legi speciale cu acest obiect de reglementare nu rezolvă o astfel de situaţie, întrucât legea devine neaplicabilă, în  cazul adoptării, după intrarea ei în vigoare, a unui nou act normativ modificator. 
                  Faţă de considerentele menţionate mai sus, membrii Comisiei au hotărât, cu unanimitate de voturi, să  propună plenului Camerei Deputaţilor respingerea propunerii legislative legislative  privind republicarea Codului de procedură penală.
      La lucrările Comisiei au fost prezenţi 17 deputaţi, din totalul de 27 membrii.
 În raport cu obiectul şi conţinutul reglementării, propunerea legislativă face parte din categoria legilor ordinare.
                          PREŞEDINTE ,                          SECRETAR,        
           Sergiu ANDON                          George BĂEŞU     
      Consilier,
      Cecilia Păduroiu

